CELEX: C2006/224/50
Language: sk
Date: 2006-09-16 00:00:00
Title: Vec C-319/06: Žaloba podaná 20. júla 2006 – Komisia Európskych spoločenstiev/Luxemburské veľkovojvodstvo

16.9.2006   
            
            
               SK
            
            
               Úradný vestník Európskej únie
            
            
               C 224/26
            
         Žaloba podaná 20. júla 2006 – Komisia Európskych spoločenstiev/Luxemburské veľkovojvodstvo
   (Vec C-319/06)
   (2006/C 224/50)
   Jazyk konania: francúzština
   Účastníci konania
   
      Žalobkyňa: Komisia Európskych spoločenstiev (v zastúpení: J. Enegren a G. Rozet, splnomocnení zástupcovia)
   
      Žalovaný: Luxemburské veľkovojvodstvo
   Návrhy žalobkyne
   
               —
            
            
               určiť, že Luxemburské veľkovojvodstvo si tým, že
               
                           1.
                        
                        
                           vyhlásilo, že ustanovenia bodov 1, 2, 8 a 11 článku 1 ods. 1 zákona z 20. decembra 2002 sú ustanoveniami politiky verejného poriadku, ktoré spadajú do „vnútroštátneho verejného poriadku“;
                        
                     
                           2.
                        
                        
                           v článku 1 ods. 1 bode 3 tohto zákona úplne neprebralo ustanovenia článku 3 ods. 1 bodu a) smernice 96/71/ES (1);
                        
                     
                           3.
                        
                        
                           v článku 7 ods. 1 tohto zákona stanovilo podmienky, ktoré sú formulované tak, že im chýba zreteľnosť potrebná na zabezpečenie právnej istoty;
                        
                     
                           4.
                        
                        
                           v článku 8 tohto zákona stanovilo, že dokumenty, ktoré sú potrebné na kontrolu, sa majú uchovávať u mandatára ustanoveného ad hoc s bydliskom v Luxembursku;
                        
                     nesplnilo povinnosti, ktoré mu vyplývajú z článku 3 ods. 1 a 10 smernice 96/71/ES, ako aj článkov 49 ES a 50 ES;
            
         
               —
            
            
               zaviazať Luxemburské veľkovojvodstvo na náhradu trov konania.
            
         Žalobné dôvody a hlavné tvrdenia
   Komisia svojím prvým žalobným dôvodom v podstate Luxemburskému veľkovojvodstvu vytýka ponechanie príliš rozširujúceho výkladu pojmu „ustanovenia politiky verejného poriadku“ uvedeného v článku 3 ods. 10 prvej zarážke smernice 96/71/ES. Tento žalobný dôvod sa týka najmä: 1. povinnosti, ktorú stanovil vnútroštátny zákonodarca, podľa ktorej sa má zamestnať iba osoba, s ktorou má podnik, ktorý vysiela pracovníkov do veľkovojvodstva, uzavretú písomnú pracovnú zmluvu alebo ktorému vydal obdobný uznávaný dokument v zmysle smernice 91/533/EHS (2); 2. vnútroštátneho predpisu týkajúceho sa automatického prispôsobenia odmeňovania v závislosti od vývoja životných nákladov; 3. predpisu týkajúceho sa právnej úpravy pracovného pomeru na čiastočný úväzok a na dobu určitú a 4. tých predpisov, ktoré sa týkajú kolektívnych pracovných zmlúv.
   Komisia svojím druhým žalobným dôvodom vytýka Luxemburskému veľkovojvodstvu neúplné prebratie článku 3 ods. 1 bod a) smernice 96/71/ES, keďže vo vnútroštátnej právnej úprave sa pojem „minimálna doba odpočinku“ obmedzuje iba na týždenný odpočinok, a nezahŕňa iné doby odpočinku, akými sú denný odpočinok alebo prestávky v práci.
   Komisia vo svojom treťom a štvrtom žalobnom dôvode napokon uvádza porušenie článkov 49 ES a 50 ES, ktoré vyplýva z povinnosti uloženej podnikom, ktorých pracovníci vykonávajú stálu alebo dočasnú činnosť v Luxembursku 1. dať k dispozícii pracovnej a banskej inšpekcii „pred začatím prác“, „na základe žiadosti“ a „v najkratšej možnej lehote“ podstatné údaje nevyhnutné na kontrolu a 2. určiť mandatára ad hoc s bydliskom v Luxembursku povereného uchovávaním dokumentov potrebných na kontrolu povinností vyplývajúcich pre uvedené podniky.
   
      (1)  Smernica 96/71/ES Európskeho parlamentu a Rady zo 16. decembra 1996 o vysielaní pracovníkov v rámci poskytovania služieb (Ú. v. ES L 18, 21.1.1997, s. 1; Mim. vyd. 05/002, s. 431).
   
      (2)  Smernica 91/533/EHS Rady zo 14. októbra 1991 o povinnosti zamestnávateľa informovať zamestnancov o podmienkach vzťahujúcich sa na zmluvu alebo na pracovno-právny vzťah (Ú. v. ES L 288, s. 32; Mim. vyd. 05/002, s. 3).